На основу члана 39 став 2 тачка 8) Закона о локалној самоуправи (,,Службени гласник Републике Српске“, број 97/16), члана 38 став 2 Закона о уређењу простора и грађењу („Службени гласник Републике Српске“, број 40/13, 106/15 и 3/16), и члана 39 став 2) тачка 6) Статута Града Бијељина (,,Службени гласник Града Бијељина“, број 9/17), Скупштина града Бијељина на својој \_\_\_ сједници одржане дана \_\_\_\_\_\_ донијела је

**ОДЛУКУ**

**О УТВРЂИВАЊУ НАЦРТА ПРОСТОРНОГ ПЛАНА**

**ГРАДА БИЈЕЉИНА**

I

Утврђује се нацрт Просторног плана Града Бијељина, урађен од стране носиоца израде планског документа, ЈП „Дирекција за изградњу и развој града“ Д.О.О. Бијељина, октобар 2017. године.

II

Нацрт Просторног плана Града Бијељина садржи текстуални и графички дио.

1) Текстуални дио нацрта плана састоји се од сљедећих поглавља:

- Уводни дио;

- Стање организације, уређења и коришћења простора,

- Потребе, могућности и циљеви организације, уређења и коришћења простора;

- План организације, уређења и коришћења простора-пројекција изградње и уређења простора,

- Одредбе и смјернице за спровођење плана

2) Графички дио плана састоји се од сљедећих графичких прилога:

- Инжењерско-геолошка карта,

- Намјена простора,

- Мреже насеља и инфраструкурних система,

- Основна намјена површина,

- Мрежа насеља и центара,

- Инфраструктурни системи,

- Заштићени простори са зонама заштите и мјерама за заштиту,

- Карта спровођења плана,

III

Нацрт Просторног плана Града Бијељина, након усвајања ове Одлуке, биће изложен на јавни увид у просторијама Одјељења за просторно уређење Градске управе Града Бијељина и у просторијама ЈП „Дирекција за изградњу и развој града“ Д.О.О Бијељина, у трајању од 30 дана.

IV

Носилац припреме плана, Одјељење за просторно уређење, обавијестиће јавност о мјесту, времену и начину излагања утврђеног нацрта измјене плана путем огласа који ће бити објављен у два средства јавног информисања, најмање два пута, с тим да ће се прво обавјештење објави осам дана прије почетка јавног увида, а друго 15 дана од почетка излагања нацрта документа просторног уређења на јавни увид.

V

Оглас из члана IV ове Одлуке садржаће сљедеће: мјесто, датум, почетак и трајање јавног увида, мјесто и датум једног или више јавних излагања, мјесто и вријеме пружања појашњења предложених планских рјешења заинтересованим лицима од представника ЈП „Дирекција за изградњу и развој града“ Д.О.О. Бијељина и Одјељења за просторно уређење, те рок до када се могу послати приједлози, примједбе и мишљења на нацрт измјене плана.

VI

Одјељење за просторно уређење обавезно је да на сваком мјесту на којем је изложен нацрт плана обавијестити јавност да се детаљније информације, објашњења и помоћ у формулисању примједаба могу добити у Одјељењу за просторно уређење и ЈП „Дирекција за изградњу и развој града“ Д.О.О. Бијељина.

VII

Примједбе, приједлози и мишљења на утврђени нацрт плана уписују се у свеску са нумерисаним странама која ће се налазити у просторији у којој ће утврђени нацрт плана бити изложен или се у писаној форми могу доставити Одјељењу за просторно уређење. Све пристигле примједбе, приједлоге и мишљења на утврђени нацрт плана Одјељење за просторно уређење је обавезно да прослиједи ЈП „Дирекција за изградњу и развој града“ Д.О.О. Бијељина.

VIII

ЈП „Дирекција за изградњу и развој града“ Д.О.О. Бијељина дужна је размотри све примједбе, приједлоге и мишљења, који су достављени током јавног увида и прије утврђивања приједлога документа просторног уређења, те да према њима заузме став, а да образложње истог у писаној форми достави Одјељењу за просторно уређење и лицима која су доставила своје приједлоге, примједбе и мишљења.

IX

Приједлог плана утврдиће се на основу нацрта који је био објављен и става према примједбама, приједлозима и мишљењима на тај нацрт. У приједлогу плана не могу се мијењати рјешења из нацрта, осим оних на која је била стављена основана примједба, приједлог или мишљење. Став ЈП „Дирекција за изградњу и развој града“ Д.О.О. Бијељина према примједбама, приједлозима и мишљењима разматраће се на стручној расправи, која ће се организовати у року од 30 дана од дана затварања јавног увида, на коју ће се позвати представници Одјељења за просторно уређње, ЈП „Дирекција за изградњу и развој града“ Д.О.О. Бијељина и органи и правна лица из члана 42 став 3 Закона о уређењу простора и грађењу, те чланови Савјета плана.

X

Одјељење за просторно уређење објавиће јавни позив за јавну расправу у најмање једном дневном листу доступном на територији цијеле Републике Српске три дана прије и на дан одржавања расправе, на којој могу да присуствују сва заинтересована лица. Ако јавној расправи не присуствују уредно позвани овлашћени стручни представници органа и правних лица из члана 42, став 3 Закона о уређењу простора и грађењу сматраће се да су прихватили приједлог плана.

XI

Ако се приједлог плана на основу прихваћених приједлога, примједаба и мишљења достављених у току јавног увида, значајно разликује од нацрта измјене плана, Одјељење за просторно уређење дужно је да организује поновни јавни увид.

Трајање поновног јавног увида не може бити краће од 8 дана.

Поновни јавни увид се може спроводити највише два пута, након чега се доноси нова одлука о изради плана.

XII

Ова Одлука ступа на снагу осмог дана од дана објављивања у „Службеном гласнику Града Бијељина“.

СКУПШТИНА ГРАДА БИЈЕЉИНА

Број: \_\_\_\_\_\_\_\_\_

Бијељина П Р Е Д С Е Д Н И К

Датум: \_\_\_\_\_\_\_\_\_ 2017. године СКУПШТИНЕ ГРАДА БИЈЕЉИНА

Славиша Марковић, с.р

**ОБРАЗЛОЖЕЊЕ**

**ПРАВНИ ОСНОВ ЗА ДОНОШЕЊЕ ОДЛУКЕ**

Чланом 39 став 2 тачка 6) Закона о локалној самоуправи (,,Службени гласник Републике Српске“, број 97/16) је прописано да је Скупштина локалне самоуправе надлежна да доноси стратешке документе просторног уређења за подручје јединице локалне самоуправе.

Чланом 38 став 2 Закона о уређењу простора и грађењу („Службени гласник Републике Српске“, број 40/13, 106/15 и 3/16) је прописано да просторни план јединице локалне самоуправе, урбанистички план, планове посебног подручја јединице локалне самоуправе и спроведбене документе просторног уређења јединице локалне самоуправе доноси скупштина локалне самоуправе.

Чланом 39 став 2) тачка 6) Статута Града Бијељина (,,Службени гласник Града Бијељина“, број 9/17) је прописано да у оквиру свог дјелокруга Скупштина града доноси спроведбене документе просторног уређења за подручје града.

**РАЗЛОЗИ ЗА ДОНОШЕЊЕ ОДЛУКЕ**

Након што је донесена одлука о приступању изради Просторног плана Града Бијељина, Одјељење за просторно уређење, као носилац припреме спровело је све законске процедуре за припрему нацрта плана.

С обзиром да је носилац израде, ЈП „Дирекција за изградњу и развој града“ Бијељина, припремила нацрт плана исти се доставља Скупштини града на усвајање.

**ФИНАНСИЈСКА СРЕДСТВА**

Финансијска средства потребна за доношење ове Одлуке обезбијеђена су буџетом Града Бијељина.

НАЧЕЛНИК ОДЈЕЉЕЊА

Миладин Ракић, дипл. инж. саобраћаја